
Република Србија
УСТАВНИ СУД
Број: Уж-8331/2019
______ 2024. године 
Б е о г р а д


	Уставни суд у саставу: председник Снежана Марковић и судије Гордана Ајншпилер Поповић, Татјана Ђуркић, Весна Илић Прелић, др Драгана Коларић, др Тамаш Корхец (Korhecz Tamás), Мирослав Николић, др Владан Петров, др Наташа Плавшић, др Милан Шкулић и др Тијана Шурлан, у поступку по уставној жалби Д. С. из Белотинца код Дољевца, на основу члана 167. став 4. у вези са чланом 170. Устава Републике Србије, на седници одржаној 18. јануара 2024. године, донео је 


О Д Л У К У

	1. Усваја се уставна жалба Д. С. и утврђује да је решењем Прекршајног апелационог суда – Одељење у Нишу Прж. 13555/19 од 4. јула 2019. године подносиоцу уставне жалбе повређено право на правично суђење, зајемчено одредбом члана 32. став 1. Устава Републике Србије, док се уставна жалба у преосталом делу одбацује.
	2. Поништава се решење Прекршајног апелационог суда – Одељење у Нишу Прж. 13555/19 од 4. јула 2019. године и одређује да исти суд донесе нову одлуку о жалби подносиоца уставне жалбе изјављеној против решења Прекршајног суда у Нишу Пр. 5199/19 од 30. маја 2019. године.
	3. Одбацује се захтев подносиоца уставне жалбе за накнаду материјалне штете.


О б р а з л о ж е њ е

	1. Д. С. из Белотинца код Дољевца је, 15. августа 2019. године, Уставном суду изјавио уставну жалбу против решења Прекршајног апелационог суда – Одељење у Нишу Прж. 13555/19 од 4. јула 2019. године, због повреде начела и права из 18, 20, 21, 22, 32, 33. и 36. Устава Републике Србије. Наводе о повреди права из члана 6. став 1. Европске конвенције за заштиту људских права и основних слобода, Уставни суд разматра у односу на одредбу члана 32. став 1. Устава којим је зајемчена идентична правна заштита. 
	Уставном жалбом се оспорава решење којим је одбијена као неоснована жалба окривљеног, овде подносиоца уставне жалбе, изјављена против решења којим је његов захтев за судско одлучивање о издатом прекршајном налогу одбачен као непотписан.
	Подносилац је у уставној жалби, између осталог, истакао да је његов захтев за судско одлучивање неправедно одбачен као непотписан, имајући у виду да је он доставио посебан захтев за судско одлучивање који је уредно потписан, уз који је доставио и оригинал непотписаног прекршајног налога.
2. Уставни суд је, на седници одржаној 6. априла 2023. године, донео одлуке Уж-7921/2019 и Уж-12922/20 којима је усвојио уставне жалбе И. Н. и Д. З. и утврдио да је решењем Прекршајног апелационог суда Прж. 14423/19 од 4. јула 2019. године подносиоцу И. Н, а решењем Прекршајног апелационог суда – Одељења у Нишу Прж. 23173/20 од 19. новембра 2020. године подносиоцу Д. З. повређено право на приступ суду, гарантовано чланом 32. став 1. Устава Републике Србије. Истим одлукама Уставни суд је наложио Прекршајном апелационом суду да донесе нове одлуке о жалбама подносилаца изјављеним против првостепених решења.
	3. Уставни суд је, из садржине уставне жалбе и на основу увида у приложене доказе, утврдио следеће:
	- да су наводи уставне жалбе којима се указује на повреду права на правично суђење у основи истоветни наводима који су изнети у уставним жалбама поводом којих је Уставни суд одлучивао у предметима Уж-7921/2019 и Уж-12922/2020;
	- да су разлози на којима се заснива овде оспорено решење садржани и у образложењима судских одлука које су оспорене у предметима Уж-7921/2019 и Уж-12922/2020;
	- да је подносилац уставне жалбе у прекршајном поступку који је претходио уставносудском, био у битно истоветној чињеничној и правној ситуацији као и подносиоци уставних жалби у предметима Уж-7921/2019 и Уж-12922/2020. 
	4. Полазећи од наведеног, Уставни суд је, сагласно одредби члана 89. став. 1. Закона о Уставном суду („Службени гласник РС“, бр. 109/07, 99/11, 18/13-Одлука УС, 40/15-др. закон, 103/15, 10/23 и 92/23), усвојио уставну жалбу и утврдио да је оспореним решењем Прекршајног апелационог суда – Одељење у Нишу Прж. 13555/19 од 4. јула 2019. године подносиоцу уставне жалбе повређено право на правично суђење, гарантовано чланом 32. став 1. Устава Републике Србије, одлучујући као у првом делу тачке 1. изреке. Оваква одлука је утемељена на разлозима датим у образложењима одлука Уставног суда Уж-7921/2019 и Уж-12922/20 од 6. априла 2023. године, које су објављене на веб-сајту Уставног суда (www.ustavni.sud.rs).
	Одлучујући о начину отклањања штетних последица утврђене повреде права, Уставни суд је, сагласно одредби члана 89. став 2. Закона о Уставном суду, поништио решење Прекршајног апелационог суда – Одељење у Нишу Прж. 13555/19 од 4. јула 2019. године и одредио да се донесе нова одлука по жалби коју је подносилац уставне жалбе изјавио против решења Прекршајног суда у Нишу Пр. 5199/19 од 30. маја 2019. године, одлучујући као у тачки 2. изреке.
	5. У погледу тврдње о повреди начела и права из чл. 18, 20, 21, 22, 33. и 36. Устава, Уставни суд истиче да није посебно разматрао ове наводе, с обзиром на то да је претходно већ усвојио уставну жалбу и утврдио да је оспореним решењем повређено право подносиоца из члана 32. став 1. Устава. 


	Имајући у виду наведено, Уставни суд је, сагласно одредби члана 36. став 1. тачка 7) Закона о Уставном суду, одбацио уставну жалбу у овом делу, јер нису испуњене Уставом и Законом утврђене претпоставке за вођење поступка, решавајући као у другом делу тачке 1. изреке. 
	6.  Уставни суд је, у тачки 3. изреке,  одбацио захтев подносиоца уставне жалбе за накнаду материјалне штете у висини трошкова који су настали у току прекршајног поступка, јер је оценио да у овом делу нису испуњене Уставом утврђене претпоставке за вођење поступка, сагласно члану 36. став 1. тачка 7) Закона о Уставном суду.
	7. Полазећи од свега изнетог, Уставни суд је, на основу одредаба члана 42а став 1. тачка 5), члана 45. тачка 9) и члана 46. тачка 9) Закона о Уставном суду, као и члана 89. Пословника о раду Уставног суда („Службени гласник РС“, број 103/13), донео Одлуку као у изреци. 


ПРЕДСЕДНИК 
УСТАВНОГ СУДА
Снежана Марковић, с.р.


За тачност отправка:

